La Comissió de Seguiment de l'Aigua reclamarà un expedient d'interpretacions dels plecs de la creació d'Aigües de Sagunt
09 d’abril 2019

![Imagen 1](/media/actualidad/PublishingImages/1 Políticos/maq_Roser_Maestro_Corporacion_2019.jpg)

  

La Comissió de Seguiment de l'Aigua es va reunir ahir, dilluns 8 d'abril, per a informar la ciutadania i debatre sobre diferents aspectes relacionats amb l'empresa mixta Aigües de Sagunt. Es tracta de la segona reunió d'esta comissió, formada pels grups municipals de l'Ajuntament i per les associacions de veïns de Sagunt, que es va crear l'any passat com a òrgan consultiu amb participació de tots els grups polítics i que té per objectiu analitzar el funcionament d'Aigües de Sagunt i vetlar per la transparència en la seua gestió, a més de servir com a òrgan d'informació.

En la reunió, a més de resoldre dubtes i de posar damunt de la taula algunes de les reclamacions veïnals, es van prendre, principalment, dos acords. El primer, respecte al procediment portat en el jutjat sobre les presumptes irregularitats en el procés de creació d'Aigües de Sagunt. En este sentit, s'elaborarà un informe jurídic per a buscar el mecanisme que permeta l'Ajuntament obtindre una còpia de l'expedient judicial i, amb això, valorar les actuacions més convenients per a l'Ajuntament i l'interés general.

Segons la regidora del cicle integral de l'Aigua, Roser Maestro, “**volem veure en quin punt està la investigació judicial i tindre informació de primera mà per a veure fins a on afecten les possibles ramificacions d'estes suposades il·legalitats; i, per descomptat, veure fins a on va ser perjudicat l'Ajuntament amb el procés de privatització del servici de l'aigua**”.

El segon acord que es va aconseguir en la Comissió de Seguiment de l'Aigua va ser que l'Ajuntament es comprometa a iniciar un expedient d'interpretacions dels plecs de la creació de l'empresa mixta i de l'adjudicació del 49% de la societat a l’empresa Aguas de Valencia. Amb això, es pretén valorar, jurídica i tècnicament, l'actuació de l'empresa adjudicatària respecte amb allò marcat en els plecs i en el contracte. Per a Maestro, “**veurem el nivell de compliment o incompliment de l'empresa amb les seues obligacions. És a dir, veure si hi ha hagut algun incompliment per part de Aguas de Valencia i, si n'hi ha hagut, veure de quina gravetat és**”. Per això, segons Maestro, “**esperem que d'estes actuacions es puguen depurar totes les responsabilitats, si estes existiren, i aconseguir la màxima transparència que la ciutadania mereix**”.

La regidora ha assegurat que s'està treballant “**mà a mà amb les associacions de veïns i podem valorar esta segona reunió com a molt productiva, aconseguint avanços en pro de la transparència i l'interés general. A més, és molt positiva la participació de les associacions veïnals, que enriquixen el debat i aporten propostes ben treballades**”.

Finalment, en la reunió, també es va donar compte de l'acord plenari del passat mes sobre la dessaladora i, pel qual, l'Ajuntament va rebutjar la proposta de conveni amb Acuamed. La pròxima reunió es convocarà abans de dos mesos. 

​

*   [](http://www.facebook.com/sharer.php?u=https://aytosagunto.es/va/actualitat/la-comissio-de-seguiment-de-l-aigua-reclamara-un-expedient-d-interpretacions-dels-plecs-de-la-creacio-d-aigues-de-sagunt/ "Facebook")
*   [](http://twitter.com/share?url=https://aytosagunto.es/va/actualitat/la-comissio-de-seguiment-de-l-aigua-reclamara-un-expedient-d-interpretacions-dels-plecs-de-la-creacio-d-aigues-de-sagunt/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-comissio-de-seguiment-de-l-aigua-reclamara-un-expedient-d-interpretacions-dels-plecs-de-la-creacio-d-aigues-de-sagunt/ "Linked In")
*   [](mailto:?body=https://aytosagunto.es/va/actualitat/la-comissio-de-seguiment-de-l-aigua-reclamara-un-expedient-d-interpretacions-dels-plecs-de-la-creacio-d-aigues-de-sagunt/)